title: Odluka (EU, Euratom) 2022/521 Europskog parlamenta, Vijeća i Komisije od 28. ožujka 2022. o imenovanju članova nadzornog odbora Europskog ureda za borbu protiv prijevara (OLAF)

text:
                  1.4.2022

                  HR

                  Službeni list Europske unije

                  L 104/71

         ODLUKA (EU, Euratom) 2022/521 EUROPSKOG PARLAMENTA, VIJEĆA I KOMISIJE
         od 28. ožujka 2022.
         o imenovanju članova nadzornog odbora Europskog ureda za borbu protiv prijevara (OLAF)
         EUROPSKI PARLAMENT, VIJEĆE I EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu (EU, Euratom) br. 883/2013 Europskog parlamenta i Vijeća, kako je izmijenjena (1), o istragama koje provodi Europski ured za borbu protiv prijevara (OLAF) i o stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (2), a posebno njezin članak 15. stavak 2.,
         budući da:

                     (1)

                     Člankom 15. stavkom 2. Uredbe (EU, Euratom) br. 883/2013 predviđa se da se nadzorni odbor Europskog ureda za borbu protiv prijevara (OLAF) sastoji od pet neovisnih članova s iskustvom izvršavanja visoke sudske ili istražiteljske funkcije ili slične funkcije povezane s područjem aktivnosti Ureda. Imenuju ih zajedničkom suglasnošću Europski parlament, Vijeće i Komisija. Odluka o imenovanju članova nadzornog odbora također sadržava popis kandidata koji mogu zamijeniti članove nadzornog odbora do isteka njihova mandata u slučaju ostavke, smrti ili trajne onesposobljenosti jednog ili više njegovih članova.

                     (2)

                     U skladu s člankom 15. stavkom 3. Uredbe (EU, Euratom) br. 883/2013 mandat članova nadzornog odbora traje pet godina i ne može se produljivati. Kako bi se sačuvalo stručno znanje nadzornog odbora, naizmjence se zamjenjuju tri odnosno dva člana.

                     (3)

                     U skladu s člankom 15. stavkom 6. Uredbe (EU, Euratom) br. 883/2013, u skladu s primjenjivim pravilima Komisije, članovi nadzornog odbora primaju dnevnicu te im se nadoknađuju troškovi nastali tijekom izvršavanja njihovih zadaća.

                     (4)

                     U skladu s člankom 15. stavkom 7. Uredbe (EU, Euratom) br. 883/2013 u izvršavanju svojih zadaća članovi nadzornog odbora ne smiju tražiti niti primati upute bilo koje vlade ili institucije, tijela, ureda ili agencije.

                     (5)

                     U skladu s člankom 10. stavkom 5. trećim podstavkom Uredbe (EU, Euratom) br. 883/2013, članovi nadzornog odbora u izvršavanju svojih funkcija vezani su obvezom čuvanja poslovne tajne, a ta obveza vrijedi i nakon isteka njihova mandata.

                     (6)

                     U skladu s člankom 1. Odluke (EU, Euratom) 2016/1201 Europskog parlamenta, Vijeća i Komisije od 13. srpnja 2016. o imenovanju članova nadzornog odbora Europskog ureda za borbu protiv prijevara (OLAF), dužnosti dvaju članova nadzornog odbora, gđe Grażyne Stronikowske i g. Rafaela Muñoza López-Carmone, završile su 12. srpnja 2021., a dužnosti triju članova, g. Jana Muldera, gđe Marie Helene Pereire Loureiro Correia Fazende i gđe Dobrinke Mihaylove, završile su 22. siječnja 2022. U skladu s člankom 15. stavkom 4. Uredbe (EU, Euratom) br. 883/2013 ti su članovi ostali na dužnosti nakon isteka mandata do dovršetka postupka imenovanja novih članova nadzornog odbora. Stoga bi trebalo imenovati nove članove koji će zamijeniti navedenih pet članova, poštujući naizmjeničnu zamjenu iz članka 15. stavka 3. Uredbe (EU, Euratom) br. 883/2013. Dvije osobe koje odmah počinju svoj mandat te tri koje počinju 23. rujna 2022. odabrane su ždrijebom.

                     (7)

                     Nakon dovršetka postupka odabira Europski parlament, Vijeće i Komisija uvjereni su da osobe imenovane kao članovi nadzornog odbora te kandidati na popisu potencijalnih članova ispunjavaju zahtjeve neovisnosti i iskustva izvršavanja visoke sudske ili istražiteljske funkcije ili slične funkcije povezane s područjem aktivnosti OLAF-a utvrđene u članku 15. stavku 2. Uredbe (EU, Euratom) br. 883/2013. Osobe na popisu kandidata potencijalnih članova navedene su redoslijedom prema zaslugama, kako proizlazi iz postupka odabira,

               ODLUČILI SU:

            Članak 1.

               1.   Sljedeće osobe imenuju se članovima nadzornog odbora Europskog ureda za borbu protiv prijevara (OLAF) od dana stupanja na snagu ove Odluke, kao zamjena članova kojima je mandat istekao u srpnju 2021.:

                           —

                           G. Dušan STERLE,

                           —

                           G. Carsten ZATSCHLER.

               2.   sljedeće osobe imenuju se članovima nadzornog odbora Europskog ureda za borbu protiv prijevara (OLAF) od 23. rujna 2022., kao zamjena članova kojima je mandat istekao u siječnju 2022.:

                           —

                           Gđa Teresa ANJINHO,

                           —

                           Gđa Marita SALGRAVE,

                           —

                           G. Angelo Maria QUAGLINI.

               3.   U slučaju ostavke na članstvo u nadzornom odboru, smrti ili trajne onesposobljenosti neke od prethodno navedenih osoba, ta se osoba odmah zamjenjuje do isteka njezina mandata prvom navedenom osobom s popisa u nastavku koja dotad nije zamjenjivala člana nadzornog odbora:

                           —

                           G. Thierry CRETIN,

                           —

                           G. Ilias KONSTANTAKOPOULOS,

                           —

                           Gđa Maria STYLIANIDI,

                           —

                           G. Andrei-Atila-Luca CHENDI,

                           —

                           Gđa Sophie DE WAEL,

                           —

                           G. Igors LUDBORŽS,

                           —

                           Gđa Gabriella NAGY,

                           —

                           G. Joaquín SILGUERO ESTAGNAN.

            Članak 2.
            Članovi nadzornog odbora neće se baviti predmetima u kojima, izravno ili neizravno, imaju osobni interes kojim bi se mogla ugroziti njihova neovisnost, posebno ako je riječ o obiteljskom ili financijskom interesu.

            Članak 3.
            Iznos povrata troškova nastalih tijekom obnašanja dužnosti člana nadzornog odbora, iznos plaćanja za svaki dan utrošen na te dužnosti te postupak povrata i plaćanja određuje Komisija u skladu sa svojim važećim pravilima.

            Članak 4.
            Komisija prethodno navedene osobe obavješćuje o ovoj Odluci i bez odgode obavješćuje sve osobe koje zamjenjuju člana nadzornog odbora u skladu s člankom 1. stavkom 3.

            Članak 5.
            Ova Odluka stupa na snagu 28. ožujka 2022.

            Sastavljeno u Bruxellesu 28. ožujka 2022.

                  Za Europski parlament

                  Predsjednica

               Roberta METSOLA

                  Za Vijeće

                  Predsjednik

               Bruno LE MAIRE

                  Za Komisiju

                  Povjerenik

               Johannes HAHN

            (1)  Uredba (EU, Euratom) 2020/2223 Europskog parlamenta i Vijeća od 23. prosinca 2020. o izmjeni Uredbe (EU, Euratom) br. 883/2013 u pogledu suradnje s Uredom europskog javnog tužitelja i djelotvornosti istraga koje provodi Europski ured za borbu protiv prijevara (SL L 437, 28.12.2020., str. 49.).

            (2)  SL L 248, 18.9.2013., str. 1.


title: Odluka Vijeća (EU) 2022/550 od 17. ožujka 2022. o stajalištu koje treba zauzeti u ime Europske unije na drugom dijelu četvrtog sastanka Konferencije stranaka Minamatske konvencije o živi u pogledu donošenja odluke o utvrđivanju pragova za otpad koji sadržava živu u skladu s člankom 11. stavkom 2. te konvencije

text:
                  6.4.2022

                  HR

                  Službeni list Europske unije

                  L 107/80

         ODLUKA VIJEĆA (EU) 2022/550
         od 17. ožujka 2022.
         o stajalištu koje treba zauzeti u ime Europske unije na drugom dijelu četvrtog sastanka Konferencije stranaka Minamatske konvencije o živi u pogledu donošenja odluke o utvrđivanju pragova za otpad koji sadržava živu u skladu s člankom 11. stavkom 2. te konvencije
         VIJEĆE EUROPSKE UNIJE
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Minamatsku konvenciju o živi („Konvencija”) Unija je sklopila Odlukom Vijeća (EU) 2017/939 (1) te je ona stupila na snagu 16. kolovoza 2017.

                     (2)

                     Na temelju Odluke MC-1/1 o Poslovniku, koju je Konferencija stranaka Konvencije („Konferencija stranaka”) donijela na prvom sastanku, stranke bi trebale na sve načine nastojati konsenzusom postići sporazum o svim važnim pitanjima.

                     (3)

                     Konferencija stranaka na svojem je trećem sastanku od 25. do 29. studenoga 2019. donijela Odluku MC-3/5 o utvrđivanju pragova za otpad koji se sastoji od žive ili živinih spojeva ili ih sadržava, kako je naveden u članku 11. stavku 2. Konvencije, te kojom se od skupine tehničkih stručnjaka, koju je Konferencija stranaka uspostavila na svojem drugom sastanku od 19. do 23. studenoga 2018., zahtijeva da odredi pragove za otpad koji je onečišćen živom ili živinim spojevima („otpad onečišćen živom”), uključujući za mulj nastao zbog rudarenja, osim primarnog rudarenja žive.

                     (4)

                     Očekuje se da će Konferencija stranaka na drugom dijelu svojeg četvrtog sastanka od 21. do 25. ožujka 2022. donijeti odluku („predložena odluka”) o pragovima za otpad onečišćen živom, kako je naveden u članku 11. stavku 2. Konvencije, kojom bi se posljedično odredilo područje primjene članka 11. Konvencije za takav otpad. Otpadom onečišćenim živom koji bi bio obuhvaćen člankom 11. stavkom 2. Konvencije trebalo bi gospodariti na način prihvatljiv za okoliš u skladu s člankom 11. stavkom 3. Konvencije.

                     (5)

                     Primjereno je utvrditi stajalište koje treba zauzeti u ime Unije na Konferenciji stranaka jer će predložena odluka, ako bude odobrena, imati pravne učinke s obzirom na to da će stranke Konvencije morati poduzeti mjere za njezinu provedbu na nacionalnoj ili regionalnoj razini, ili na obje.

                     (6)

                     Unija je znatno doprinijela razradi odredaba Konvencije koje se odnose na otpad i radu stručnjaka u razdoblju između dva sastanka, s kojim se započelo na temelju Odluke MC-3/5 i koji je rezultirao predloženom odlukom.

                     (7)

                     Pravna stečevina Unije već zahtijeva da se svim otpadom koji sadržava živu, kako je naveden u članku 11. stavku 2. Konvencije, uključujući otpad onečišćen živom, gospodari tako da se ne ugrožava zdravlje ljudi i ne šteti okolišu neovisno o sadržaju žive.

                     (8)

                     Unija bi trebala poduprijeti donošenje odluke Konferencije stranaka samo ako je ona u skladu s pravnom stečevinom Unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na drugom dijelu četvrtog sastanka Konferencije stranaka Konvencije jest da se podrži donošenja odluke o pragovima za otpad onečišćen živom, koja je u skladu s pravnom stečevinom Unije.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 17. ožujka 2022.

                  Za Vijeće

                  Predsjednica

               B. POMPILI

            (1)  Odluka Vijeća (EU) 2017/939 od 11. svibnja 2017. o sklapanju, u ime Europske unije, Minamatske konvencije o živi (SL L 142, 2.6.2017., str. 4.).


title: Odluka (EU) 2022/548 Europskog parlamenta i Vijeća od 24. ožujka 2022. o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Francuske (EGF/2021/007 FR/Selecta)

text:
                  6.4.2022

                  HR

                  Službeni list Europske unije

                  L 107/76

         ODLUKA (EU) 2022/548 EUROPSKOG PARLAMENTA I VIJEĆA
         od 24. ožujka 2022.
         o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Francuske (EGF/2021/007 FR/Selecta)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013 (1), a posebno njezin članak 15. stavak 1.,
         uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava (2), a posebno njegovu točku 9.,
         uzimajući u obzir prijedlog Europske komisije,
         budući da:

                     (1)

                     Ciljevi Europskog fonda za prilagodbu globalizaciji za radnike koji su proglašeni viškom (EGF) jesu pokazati solidarnost te promicati dostojanstveno i održivo zaposlenje u Uniji pružanjem potpore radnicima koji su proglašeni viškom i samozaposlenim osobama koje su prestale sa svojom djelatnošću u slučaju velikih restrukturiranja te pružanjem pomoći tim radnicima da što prije ponovno pronađu dostojanstveno i održivo zaposlenje.

                     (2)

                     EGF ne smije premašiti najviši godišnji iznos od 186 000 000 EUR (u cijenama iz 2018.), kako je utvrđen člankom 8. Uredbe Vijeća (EU, Euratom) 2020/2093 (3).

                     (3)

                     Francuska je 12. listopada 2021. podnijela zahtjev za mobilizaciju EGF-a u vezi s otpuštanjima u poduzeću Selecta u Francuskoj. Zahtjev je dopunjen dodatnim informacijama dostavljenima u skladu s člankom 8. stavkom 5. Uredbe (EU) 2021/691. Tim zahtjevom ispunjavaju se uvjeti u vezi s utvrđivanjem iznosa financijskog doprinosa iz EGF-a u skladu s člankom 13. Uredbe (EU) 2021/691.

                     (4)

                     Stoga bi trebalo mobilizirati EGF kako bi se za zahtjev koji je podnijela Francuska osigurao financijski doprinos u iznosu od 4 074 296 EUR.

                     (5)

                     Ova bi se Odluka trebala primjenjivati od dana njezina donošenja kako bi se što više skratilo vrijeme potrebno za mobilizaciju EGF-a,

               DONIJELI SU OVU ODLUKU:

            Članak 1.
            U okviru općeg proračuna Unije za financijsku godinu 2022. mobilizira se Europski fond za prilagodbu globalizaciji za radnike koji su proglašeni viškom da bi se osigurao iznos od 4 074 296 EUR u obliku odobrenih sredstava za preuzimanje obveza i odobrenih sredstava za plaćanje.

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 24. ožujka 2022.

            Sastavljeno u Bruxellesu, 24. ožujka 2022.

                  Za Europski parlament

                  Predsjednica

               R. METSOLA

                  Za Vijeće

                  Predsjednik

               C. BEAUNE

            (1)  SL L 153, 3.5.2021., str. 48.

            (2)  SL L 433 I, 22.12.2020., str. 28.

            (3)  Uredba Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433 I, 22.12.2020., str. 11.).


title: Odluka Vijeća (EU) 2022/544 od 4. travnja 2022. o sklapanju Sporazuma između Europske unije i Republike Moldove o operativnim aktivnostima koje Agencija za europsku graničnu i obalnu stražu provodi u Republici Moldovi

text:
                  6.4.2022

                  HR

                  Službeni list Europske unije

                  L 107/16

         ODLUKA VIJEĆA (EU) 2022/544
         od 4. travnja 2022.
         o sklapanju Sporazuma između Europske unije i Republike Moldove o operativnim aktivnostima koje Agencija za europsku graničnu i obalnu stražu provodi u Republici Moldovi
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točke (b) i (d) te članak 79. stavak 2. točku (c), u vezi s njegovim člankom 218. stavkom 6. točkom (a),
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2022/449 (2) Sporazum između Europske unije i Republike Moldove o operativnim aktivnostima koje Agencija za europsku graničnu i obalnu stražu provodi u Republici Moldovi („Sporazum”) potpisan je 17. ožujka 2022., podložno njegovu kasnijem sklapanju.

                     (2)

                     U okolnostima zbog kojih se zahtijeva raspoređivanje timova za upravljanje granicama iz stalnih snaga europske granične i obalne straže u treću zemlju u kojoj će članovi timova izvršavati izvršne ovlasti, člankom 73. stavkom 3. Uredbe (EU) 2019/1896 (3) predviđa se da Unija s dotičnom trećom zemljom sklopi sporazum o statusu na temelju članka 218. Ugovora o funkcioniranju Europske unije.

                     (3)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (4)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje. S obzirom na to da ova Odluka predstavlja daljnji razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Odluci odlučuje hoće li je provesti u svojem nacionalnom pravu.

                     (5)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum između Europske unije i Republike Moldove o operativnim aktivnostima koje Agencija za europsku graničnu i obalnu stražu provodi u Republici Moldovi („Sporazum”) odobrava se u ime Unije (5).

            Članak 2.
            Predsjednik Vijeća u ime Unije šalje obavijest predviđenu u članku 22. stavku 1. Sporazuma.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 4. travnja 2022.

                  Za Vijeće

                  Predsjednica

               R. BACHELOT-NARQUIN

            (1)  Suglasnost od 24. ožujka 2022. (još nije objavljena u Službenom listu).

            (2)  Odluka Vijeća (EU) 2022/449 od 17. ožujka 2022 o potpisivanju, u ime Unije, i privremenoj primjeni Sporazuma između Europske unije i Republike Moldove o operativnim aktivnostima koje Agencija za europsku graničnu i obalnu stražu provodi u Republici Moldovi (SL L 91, 18.3.2022., str. 1.).

            (3)  Uredba (EU) 2019/1896 Europskog parlamenta i Vijeća od 13. studenoga 2019. o europskoj graničnoj i obalnoj straži i stavljanju izvan snage uredaba (EU) br. 1052/2013 i (EU) 2016/1624 (SL L 295, 14.11.2019., str. 1.).

            (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).

            (5)  Tekst Sporazuma objavljen je u SL L 91, 18.3.2022., str. 4.


title: Odluka Vijeća (EU) 2022/549 od 17. ožujka 2022. o stajalištu koje treba zauzeti u ime Europske unije na drugom dijelu četvrtog sastanka Konferencije stranaka Minamatske konvencije o živi u pogledu donošenja odluke o izmjeni priloga A i B toj konvenciji

text:
                  6.4.2022

                  HR

                  Službeni list Europske unije

                  L 107/78

         ODLUKA VIJEĆA (EU) 2022/549
         od 17. ožujka 2022.
         o stajalištu koje treba zauzeti u ime Europske unije na drugom dijelu četvrtog sastanka Konferencije stranaka Minamatske konvencije o živi u pogledu donošenja odluke o izmjeni priloga A i B toj konvenciji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Minamatsku konvenciju o živi („Konvencija”) Unija je sklopila Odlukom Vijeća (EU) 2017/939 (1) te je Konvencija stupila na snagu 16. kolovoza 2017.

                     (2)

                     Na temelju Odluke MC-1/1 o Poslovniku, koju je Konferencija stranaka Konvencije donijela na svom prvom sastanku, stranke Konvencije („stranke”) trebale bi na sve načine nastojati konsenzusom postići dogovor o svim važnim pitanjima.

                     (3)

                     U skladu s člankom 4. stavkom 8. i člankom 5. stavkom 10. Konvencije, Konferencija stranaka trebala bi do 16. kolovoza 2022. preispitati priloge A i B Konvenciji te može razmotriti izmjene tih priloga, uzimajući u obzir prijedloge koje su stranke podnijele u skladu s člankom 4. stavkom 7. i člankom 5. stavkom 9. Konvencije, informacije koje je tajništvo Konvencije dostavilo u skladu s člankom 4. stavkom 4. i člankom 5. stavkom 4. Konvencije te dostupnost strankama tehnički i ekonomski izvedivih alternativa koje ne sadržavaju živu, vodeći pritom računa o rizicima i koristima za okoliš i zdravlje ljudi.

                     (4)

                     Unija je 30. travnja 2021. tajništvu Konvencije podnijela prijedlog izmjene priloga A i B Konvenciji u skladu s člankom 4. stavkom 7. i člankom 5. stavkom 9. Konvencije (2). Prijedlogom Unije o izmjeni Priloga A Konvenciji nastoji se proširiti njegovo područje primjene na dodatne proizvode kojima je dodana živa za koje bi se odredili datumi za postupno ukidanje ili mjere kojima se uređuje upotreba žive. Prijedlogom Unije o izmjeni Priloga B Konvenciji nastoji se uvesti datum postupnog ukidanja proizvodnje poliuretana upotrebom katalizatora koji sadržava živu.

                     (5)

                     Prijedloge za izmjenu Priloga A Konvenciji podnijele su i regija Afrike te zajednički Kanada i Švicarska u skladu s člankom 4. stavkom 7. Konvencije.

                     (6)

                     Na drugom dijelu četvrtog sastanka Konferencija stranaka trebala bi razmotriti samo podneske o predloženim izmjenama priloga A i B Konvenciji koje su stranke podnijele u skladu s člankom 4. stavkom 7. i člankom 5. stavkom 9. Konvencije.

                     (7)

                     Unija bi trebala podržati izmjene priloga A i B Konvenciji u mjeri u kojoj su u skladu s podneskom Unije ili s pravnom stečevinom Unije.

                     (8)

                     Unija bi također trebala podržati izmjene Priloga A Konvenciji u odnosu na proizvode kojima je dodana živa u mjeri u kojoj se oni odnose na postupno ukidanje proizvoda kojima je dodana živa koji nisu uređeni pravom Unije niti proizvedeni u Uniji. U mjeri u kojoj se na njih upućuje u podnesku regije Afrike, Unija bi trebala podržati i izmjene Priloga A Konvenciji ako one obuhvaćaju kompaktne fluorescentne žarulje, tropojasne fosforne linearne fluorescentne žarulje, fluorescentne žarulje s hladnim katodama i fluorescentne žarulje s vanjskom elektrodom koje se upotrebljavaju u električnoj i elektroničkoj opremi za koju su zahtjevi za produljenje izuzeća za uporabu žive odbijeni u skladu s Direktivom 2011/65/EU Europskog parlamenta i Vijeća (3).

                     (9)

                     Na drugom dijelu četvrtog sastanka Konferencije stranaka, koji će se održati od 21. do 25. ožujka 2022., stranke će razmotriti donošenje odluke o izmjeni priloga A i B Konvenciji.

                     (10)

                     Primjereno je utvrditi stajalište koje treba zauzeti u ime Unije na drugom dijelu četvrtog sastanka Konferencije stranaka jer će predložena odluka, ako bude donesena, imati pravne učinke s obzirom na to da će stranke morati poduzeti mjere za njezinu provedbu na nacionalnoj ili regionalnoj razini, ili na obje,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na drugom dijelu četvrtog sastanka Konferencije stranaka Konvencije jest da se podrži donošenje odluke o izmjeni priloga A i B Konvenciji, koja:

                        —

                        u skladu je s prijedlogom Unije podnesenim 30. travnja 2021. tajništvu Konvencije u skladu s člankom 4. stavkom 7. i člankom 5. stavkom 9. Konvencije, ili

                        —

                        u skladu je s pravnom stečevinom Unije, ili

                        —

                        odnosi se na postupno ukidanje proizvoda kojima je dodana živa koji nisu uređeni pravom Unije niti su proizvedeni u Uniji, ili

                        —

                        odnosi se na kategorije žarulja koje sadržavaju živu na koje upućuje regija Afrike u svojem podnesku u skladu s člankom 4. stavkom 7. Konvencije i za koje su zahtjevi za produljenje izuzeća za uporabu žive odbijeni u skladu s Direktivom 2011/65/EU.

            Članak 2.
            S obzirom na razvoj događaja na drugom dijelu četvrtog sastanka Konferencije stranaka predstavnici Unije, uz savjetovanje s državama članicama tijekom koordinacijskih sastanaka na licu mjesta, mogu dogovoriti doradu stajališta iz članka 1. bez daljnje odluke Vijeća.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 17. ožujka 2022.

                  Za Vijeće

                  Predsjednica

               B. POMPILI

            (1)  Odluka Vijeća (EU) 2017/939 od 11. svibnja 2017. o sklapanju, u ime Europske unije, Minamatske konvencije o živi (SL L 142, 2.6.2017., str. 4.).

            (2)  Odluka Vijeća (EU) 2021/727 od 29. travnja 2021. o podnošenju, u ime Europske unije, prijedlogâ za izmjenu priloga A i B Minamatskoj konvenciji o živi u vezi s proizvodima kojima je dodana živa i proizvodnim procesima u kojima se upotrebljavaju živa ili živini spojevi (SL L 155, 5.5.2021., str. 23.).

            (3)  Direktiva 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi (SL L 174, 1.7.2011., str. 88.).


Odluka Komisije od 04/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10531 - SANTANDER / MAPFRE / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10632 - WATERLAND / DUVENBECK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 24/11/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10350 - MONDELEZ / CHIPITA INDUSTRIAL AND COMMERCIAL COMPANY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10665 - WAVERLY / TPG / ASIA HEALTHCARE HOLDINGS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 04/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10657 - SAMSUNG BIOLOGICS / SAMSUNG BIOEPIS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 01/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10602 - SWISS LIFE INTERNATIONAL HOLDING / ELIPS LIFE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 23/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10637 - CERTAS / ENGIE SOLUTIONS / SSEC JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 01/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10675 - CDPQ / TRANSURBAN / AUSTRALIANSUPER / CPP INVESTMENTS / ADIA / WCX) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10586 - MGL / MSP / O’CONNOR / MCLAREN RACING) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 18/03/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10603 - CARLYLE / ALTADIA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (ZVSP) 2022/573 od 7. travnja 2022. o izmjeni Odluke (ZVSP) 2019/538 o potpori aktivnostima Organizacije za zabranu kemijskog oružja (OPCW) u okviru provedbe Strategije EU-a za sprečavanje širenja oružja za masovno uništenje

text:
                  8.4.2022

                  HR

                  Službeni list Europske unije

                  L 109/66

         ODLUKA VIJEĆA (ZVSP) 2022/573
         od 7. travnja 2022.
         o izmjeni Odluke (ZVSP) 2019/538 o potpori aktivnostima Organizacije za zabranu kemijskog oružja (OPCW) u okviru provedbe Strategije EU-a za sprečavanje širenja oružja za masovno uništenje
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 1. travnja 2019. donijelo Odluku (ZVSP) 2019/538 (1) o potpori aktivnostima Organizacije za zabranu kemijskog oružja (OPCW) u okviru provedbe Strategije EU-a za sprečavanje širenja oružja za masovno uništenje.

                     (2)

                     OPCW, koji je odgovoran za tehničku provedbu projekata iz članka 1. Odluke (ZVSP) 2019/538, 9. veljače 2022. zatražio je produljenje razdoblja provedbe te odluke za dvanaest mjeseci do 30. travnja 2023. Zatraženo produljenje omogućit će OPCW-u da ublaži učinak pandemije bolesti COVID-19 na provedbu posebnih projektnih aktivnosti.

                     (3)

                     Nastavak provedbe projekata iz članka 1. Odluke (ZVSP) 2019/538 nema utjecaj na financijska sredstva do 30. travnja 2023.

                     (4)

                     Odluku (ZVSP) 2019/538 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 5. Odluke (ZVSP) 2019/538 stavak 2. zamjenjuje se sljedećim:

                  „2.   Ova Odluka prestaje važiti 30. travnja 2023.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 7. travnja 2022.

                  Za Vijeće

                  Predsjednik

               J. DENORMANDIE

            (1)  Odluka Vijeća (ZVSP) 2019/538 od 1. travnja 2019. o potpori aktivnostima Organizacije za zabranu kemijskog oružja (OPCW) u okviru provedbe Strategije EU-a za sprečavanje širenja oružja za masovno uništenje (SL L 93, 2.4.2019., str. 3.).


title: Odluka Vijeća (EU) 2022/567 od 4. travnja 2022. o stajalištu koje treba zauzeti u ime Europske unije u okviru Vijeća za partnerstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, o donošenju operativnih smjernica za vođenje Foruma civilnog društva

text:
                  8.4.2022

                  HR

                  Službeni list Europske unije

                  L 109/48

         ODLUKA VIJEĆA (EU) 2022/567
         od 4. travnja 2022.
         o stajalištu koje treba zauzeti u ime Europske unije u okviru Vijeća za partnerstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, o donošenju operativnih smjernica za vođenje Foruma civilnog društva
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegove članke 43. i 91., članak 100. stavak 2. i članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća (EU) 2021/689 (1) sklopila Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”), koji je stupio na snagu 1. svibnja 2021., nakon što se privremeno primjenjivao od 1. siječnja 2021.

                     (2)

                     Člankom 14. Sporazuma o trgovini i suradnji zahtijeva se od Vijeća za partnerstvo osnovanog tim sporazumom da donese operativne smjernice za vođenje Foruma civilnog društva („smjernice”).

                     (3)

                     Stoga je primjereno utvrditi stajalište koje treba zauzeti u ime Unije u okviru Vijeća za partnerstvo o donošenju smjernica.

                     (4)

                     Kako bi se omogućilo pravodobno donošenje smjernica, ova bi Odluka trebala stupiti na snagu na dan donošenja,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za partnerstvo osnovanog Sporazumom o trgovini i suradnji o odluci koju treba donijeti u skladu s njegovim člankom 14. temelji se na nacrtu operativnih smjernica za vođenje Foruma civilnog društva priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Luxembourg 4. travnja 2022.

                  Za Vijeće

                  Predsjednica

               R. BACHELOT-NARQUIN

            (1)  Odluka Vijeća (EU) 2021/689 od 29. travnja 2021.o sklapanju, u ime Unije, Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (SL L 149, 30.4.2021., str. 2.).

            PRILOG
            SMJERNICE ZA FORUM CIVILNOG DRUŠTVA
            na temelju Sporazuma o trgovini i suradnji
            Člankom 14. stavcima 1. i 2. Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”) predviđa se da stranke olakšavaju organizaciju Foruma civilnog društva sastavljenog od predstavnika civilnog društva Europske unije i Ujedinjene Kraljevine Velike Britanije i Sjeverne Irske („Ujedinjena Kraljevina”) koji se sastaje najmanje jednom godišnje, osim ako se stranke dogovore drukčije. Sporazumom o trgovini i suradnji predviđa se i da Vijeće za partnerstvo donosi operativne smjernice za vođenje Foruma.
            1.   SUDIONICI

            U skladu s člankom 14. stavkom 3. Sporazuma o trgovini i suradnji (1) Forum civilnog društva okupit će predstavnike civilnog društva Europske unije i Ujedinjene Kraljevine, odnosno predstavnike poslovnih organizacija i organizacija poslodavaca (ali ne pojedinačnih privatnih poduzeća), sindikata, akademske zajednice i nevladinih organizacija iz različitih grana društva relevantnih za područja obuhvaćena dijelom drugim Sporazuma o trgovini i suradnji. Stranke će primjenjivati svoja pravila i prakse na registraciju predstavnika civilnog društva kako bi promicale uravnoteženu zastupljenost organizacija civilnog društva.
            Iz praktičnih razloga broj fizičkih sudionika Foruma civilnog društva bit će ograničen na 60 predstavnika civilnog društva na svakoj strani, osim ako se stranke dogovore drukčije. Ti će predstavnici moći uživo ili elektroničkim putem prisustvovati sastancima Foruma civilnog društva. Stranke se mogu dogovoriti da sastanak održe u cijelosti u virtualnom obliku u skladu s člankom 14. stavkom 2. Sporazuma o trgovini i suradnji. Forum civilnog društva bit će otvoren za promatranje drugim članovima organizacija civilnog društva, koji se unaprijed registriraju.
            2.   PODRUČJE PRIMJENE

            Raspravama Foruma civilnog društva obuhvatit će se područja iz dijela drugog Sporazuma o trgovini i suradnji: trgovina, zrakoplovstvo, cestovni promet, koordinacija socijalne sigurnosti i vize za kratke posjete, ribarstvo i druge odredbe.
            3.   VREMENSKI RASPORED, ORGANIZACIJA I DNEVNI RED

            Sporazumom o trgovini i suradnji utvrđuje se da će se Forum civilnog društva sastajati najmanje jednom godišnje, osim ako se stranke dogovore drukčije. Forum civilnog društva sastat će se u slično vrijeme kada se održava sastanak Odbora za trgovinsko partnerstvo, osim ako se stranke dogovore drukčije. Supredsjedatelji Odbora za trgovinsko partnerstvo i posebnih trgovinskih odbora te supredsjedatelji posebnih odbora za energetiku, zračni promet, sigurnost zračnog prometa, cestovni promet, koordinaciju socijalne sigurnosti i ribarstvo moći će sudjelovati u Forumu kada se u njemu raspravlja o pitanjima u njihovoj nadležnosti.
            Forum civilnog društva organizirat će stranka koja je odgovorna za održavanje sastanka Odbora za trgovinsko partnerstvo, što znači da će mjesto održavanja Foruma biti naizmjenično Europska unija i Ujedinjena Kraljevina, osim ako se stranke dogovore drukčije. Stranka domaćin Foruma pobrinut će se za mjesto održavanja i olakšati organizaciju sastanka (npr. omogućiti poveznice za registraciju i virtualno sudjelovanje).
            Stranke će se nastojati savjetovati sa svojim domaćim savjetodavnim skupinama o mogućim točkama dnevnog reda prije nego što s drugom strankom dogovore nacrt dnevnog reda. Stranke će nastojati objaviti nacrte dnevnih redova 15 dana prije datuma sastanka Foruma civilnog društva.
            Stranka domaćin sastavit će u dogovoru s drugom strankom izvješće o rezultatima i zaključcima Foruma civilnog društva u roku od 30 dana od sastanka. Rezultati i zaključci svakog sastanka podijelit će se s Vijećem za partnerstvo, Odborom za trgovinsko partnerstvo i posebnim odborima za energetiku, zračni promet, sigurnost zračnog prometa, cestovni promet, koordinaciju socijalne sigurnosti i ribarstvo te će biti javno dostupni.
            U skladu s člankom 14. stavkom 1. drugom rečenicom Sporazuma o trgovini i suradnji Vijeće za partnerstvo može izmijeniti ove smjernice, među ostalim radi rješavanja pitanja koja se pojave tijekom njihove provedbe.

               (1)  Forum civilnog društva otvoren je za sudjelovanje neovisnih organizacija civilnog društva osnovanih na područjima stranaka, uključujući članove domaćih savjetodavnih skupina iz članka 13. Sporazuma o trgovini i suradnji. Svaka stranka promiče uravnoteženu zastupljenost, uključujući nevladine organizacije, poslovne organizacije i organizacije poslodavaca te sindikate koji djeluju u područjima gospodarstva, održivog razvoja, socijalnih pitanja, ljudskih prava, okoliša i drugima.


title: Odluka (EU) 2022/563 Europskog parlamenta i Vijeća od 6. travnja 2022. o pružanju makrofinancijske pomoći Republici Moldovi

text:
                  8.4.2022

                  HR

                  Službeni list Europske unije

                  L 109/6

         ODLUKA (EU) 2022/563 EUROPSKOG PARLAMENTA I VIJEĆA
         od 6. travnja 2022.
         o pružanju makrofinancijske pomoći Republici Moldovi
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 212. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:

                     (1)

                     Odnosi između Europske unije („Unija”) i Republike Moldove („Moldova”) nastavljaju se razvijati unutar okvira europske politike susjedstva (EPS) i Istočnog partnerstva. Moldova se priključila Istočnom partnerstvu 2009., nakon čega su pokrenuti pregovori o Sporazumu o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (2) („Sporazum o pridruživanju”). Sporazum o pridruživanju, kojim je obuhvaćeno i postupno uvođenje detaljnog i sveobuhvatnog područja slobodne trgovine (DCFTA), potpisan je 27. lipnja 2014., a na snagu je stupio 1. srpnja 2016.

                     (2)

                     Na gospodarstvo Moldove znatno su utjecali recesija u 2020. koja je uzrokovana pandemijom bolesti COVID-19, dugotrajni politički zastoj u zemlji nakon predsjedničkih izbora u studenome 2020. i nedavna energetska kriza. Te su okolnosti doprinijele velikom manjku u financiranju Moldove, pogoršanju njezina vanjskog položaja i povećanju njezinih fiskalnih potreba.

                     (3)

                     Nakon parlamentarnih izbora u srpnju 2021. nova moldavska vlada pokazala je snažnu predanost provedbi daljnjih reformi ambicioznim programom naslovljenim „Moldova u dobrim vremenima 2021.–2025.” U tom programu naglasak je stavljen na ključna područja politike, uključujući reforme pravosudnog sektora, borbu protiv korupcije, dobro upravljanje i vladavinu prava.

                     (4)

                     Zahvaljujući obnovljenoj predanosti provedbi takvih reformi i snažnoj političkoj volji moldavske su vlasti znatno ubrzale provedbu reformi. Time je Moldovi omogućeno i da uspješno dovrši provedbu makrofinancijske pomoći u kontekstu pandemije bolesti COVID-19 u skladu s Odlukom (EU) 2020/701 Europskog parlamenta i Vijeća (3) jer su provedene sve reformske mjere dogovorene s Unijom u Memorandumu o razumijevanju, uz iznimku jedne mjere, povrata imovine, za koju je odobreno izuzeće. U tu se svrhu Komisija savjetovala s odborom predstavnika država članica, koji nije imao prigovora.

                     (5)

                     Nakon što je došlo do zastoja u donošenju novog programa Međunarodnog monetarnog fonda (MMF) dogovorenog 2020., MMF je ponovno pokrenuo dijalog s Moldovom nakon parlamentarnih izbora u srpnju 2021. i postigao dogovor na tehničkoj razini o programu u okviru proširenog kreditnog instrumenta i proširenog instrumenta za financiranje u iznosu od 564 milijuna USD. Novi program donesen je odlukom Izvršnog odbora MMF-a 20. prosinca 2021. Cilj je tog programa poduprijeti gospodarski oporavak Moldove, pokrenuti ambiciozan plan upravljanja i institucijskih reformi, ojačati transparentnost i odgovornost, povećati predvidljivost javnih politika, ojačati financijske institucije i potaknuti deregulaciju.

                     (6)

                     S obzirom na pogoršanje gospodarske situacije i prognoze Moldova je u studenome 2021. zatražila dodatnu makrofinancijsku pomoć Unije.

                     (7)

                     Unija je u okviru Europskog instrumenta za susjedstvo za Moldovu okvirno namijenila 518,15 milijuna EUR za razdoblje 2014.–2020., uključujući proračunsku potporu i tehničku pomoć. Jedinstvenim okvirima za potporu za razdoblja 2014.–2017. i 2017.–2020. utvrđen je prioritetni sektor za suradnju s Moldovom financiranu sredstvima iz Europskog instrumenta za susjedstvo u prethodnom proračunskom razdoblju. Prioriteti za razdoblje 2021.–2027. utvrdit će se u novom višegodišnjem okvirnom programu, koji je pripremljen u bliskoj suradnji sa svim relevantnim dionicima.

                     (8)

                     Budući da je Moldova obuhvaćena EPS-om, trebala bi se smatrati zemljom koja ispunjava uvjete za primanje makrofinancijske pomoći Unije.

                     (9)

                     Makrofinancijska pomoć Unije trebala bi biti izniman financijski instrument nevezane i nenamjenske potpore platnoj bilanci čija je svrha zadovoljiti neposredne potrebe korisnika za vanjskim financiranjem te bi trebala podržati provedbu programa politike koji sadržava snažne mjere za neposrednu prilagodbu i strukturne reforme radi kratkoročnog poboljšanja stanja platne bilance korisnika.

                     (10)

                     S obzirom na to da u bilanci plaćanja Moldove još uvijek postoji znatan preostali manjak u vanjskom financiranju koji premašuje sredstva koja su osigurali MMF i ostale multilateralne institucije, smatra se da je makrofinancijska pomoć Unije Moldovi zbog trenutačnih iznimnih okolnosti prikladan odgovor na zahtjev Moldove za potporu gospodarskoj stabilizaciji, u kombinaciji s programom MMF-a. Makrofinancijska pomoć Unije poduprla bi gospodarsku stabilizaciju i program strukturnih reformi u Moldovi, nadopunjujući sredstva stavljena na raspolaganje u okviru financijskog aranžmana MMF-a.

                     (11)

                     Cilj makrofinancijske pomoći Unije trebalo bi biti pružanje potpore ponovnoj uspostavi održivog stanja vanjskog financiranja Moldove, čime bi se podupro i njezin gospodarski i društveni razvoj.

                     (12)

                     Očekuje se da će se makrofinancijska pomoć Unije pružati usporedno s isplatama proračunske potpore u okviru Instrumenta za susjedstvo, razvoj i međunarodnu suradnju – Globalna Europa uspostavljenog Uredbom (EU) 2021/947 Europskog parlamenta i Vijeća (4).

                     (13)

                     Određivanje iznosa makrofinancijske pomoći Unije temelji se na sveobuhvatnoj kvantitativnoj procjeni preostalih potreba Moldove za vanjskim financiranjem te se pritom uzima u obzir njezina sposobnost financiranja vlastitim sredstvima, posebno međunarodnim pričuvama kojima raspolaže. Makrofinancijskom pomoći Unije trebali bi se dopuniti programi i sredstva koja osiguravaju MMF i Svjetska banka. Pri određivanju iznosa pomoći u obzir se uzimaju i očekivani financijski doprinosi multilateralnih donatora te potreba za osiguranjem pravedne raspodjele tereta između Unije i drugih donatora, kao i već postojeća primjena drugih instrumenata Unije za vanjsko financiranje u Moldovi te dodana vrijednost sveukupnog angažmana Unije.

                     (14)

                     S obzirom na preostale potrebe Moldove za vanjskim financiranjem, razinu njezina gospodarskog razvitka mjerenu dohotkom po stanovniku i stupnjem siromaštva, kapacitet da se financira vlastitim sredstvima, posebno iz međunarodnih rezervi kojima raspolaže, te s obzirom na procjenu njezine sposobnosti otplate utvđenu analizom održivosti duga, dio pomoći trebao bi se dodijeliti u obliku bespovratnih sredstava.

                     (15)

                     Komisija bi trebala osigurati pravnu i stvarnu usklađenost makrofinancijske pomoći Unije s ključnim načelima i ciljevima različitih područja vanjskog djelovanja, s mjerama poduzetima u odnosu na ta područja te s ostalim relevantnim politikama Unije.

                     (16)

                     Makrofinancijskom pomoći Unije trebalo bi podupirati vanjsku politiku Unije prema Moldovi. Komisija i Europska služba za vanjsko djelovanje (ESVD) trebale bi blisko surađivati tijekom provedbe makrofinancijske pomoći kako bi se koordinirala vanjska politika Unije i osigurala njezina dosljednost.

                     (17)

                     Makrofinancijska pomoć Unije trebala bi poduprijeti predanost Moldove vrijednostima koje dijeli s Unijom, uključujući demokraciju, vladavinu prava, dobro upravljanje, poštovanje ljudskih prava, održivi razvoj i smanjenje siromaštva, kao i njezinu predanost načelima otvorene, uređene i poštene trgovine.

                     (18)

                     Kao preduvjet za odobravanje makrofinancijske pomoći Unije Moldova bi trebala poštovati učinkovite demokratske mehanizme, uključujući višestranački parlamentarni sustav, kao i i vladavinu prava te jamčiti poštovanje ljudskih prava. Osim toga, posebni ciljevi makrofinancijske pomoći Unije trebali bi ojačati učinkovitost, transparentnost i odgovornost sustava upravljanja javnim financijama te upravljanja i nadzora u financijskom sektoru Moldove i trebali bi potaknuti strukturne reforme za postizanje održivog i uključivog rasta, stvaranje pristojnih radnih mjesta i fiskalnu konsolidaciju. Komisija i ESVD trebali bi redovito pratiti ispunjavanje tog preduvjeta i ostvarenje tih ciljeva.

                     (19)

                     Kako bi se osigurala učinkovita zaštita financijskih interesa Unije povezanih s njezinom makrofinancijskom pomoći, Moldova bi trebala poduzeti odgovarajuće mjere u pogledu sprečavanja i suzbijanja prijevara, korupcije i svih drugih nepravilnosti povezanih s tom pomoći. Nadalje, trebalo bi predvidjeti da Komisija obavlja provjere, a Revizorski sud revizije te da Ured europskog javnog tužitelja izvršava svoje nadležnosti.

                     (20)

                     Dodjelom makrofinancijske pomoći Unije ne dovode se u pitanje ovlasti Europskog parlamenta i Vijeća kao proračunskog tijela.

                     (21)

                     Iznosi makrofinancijske pomoći Unije pružene u obliku bespovratnih sredstava te iznosi rezervacija potrebnih za makrofinancijsku pomoć u obliku zajmova trebali bi biti usklađeni s proračunskim odobrenim sredstvima predviđenima u višegodišnjem financijskom okviru.

                     (22)

                     Makrofinancijskom pomoći Unije trebala bi upravljati Komisija. Kako bi se osiguralo da Europski parlament i Vijeće mogu pratiti provedbu ove Odluke, Komisija bi ih trebala redovito obavješćivati o razvoju događaja u pogledu te pomoći i dostavljati im relevantne dokumente.

                     (23)

                     Radi osiguranja jedinstvenih uvjeta za provedbu ove Odluke provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (5).

                     (24)

                     Makrofinancijska pomoć Unije trebala bi podlijegati uvjetima gospodarske politike koji će biti utvrđeni u memorandumu o razumijevanju. Radi osiguranja jedinstvenih uvjeta provedbe te radi učinkovitosti Komisija bi trebala biti ovlaštena pregovarati o tim uvjetima s moldavskim vlastima, pod nadzorom odbora predstavnika država članica u skladu s Uredbom (EU) br. 182/2011. U skladu s tom uredbom u svim bi se slučajevima u pravilu trebao primjenjivati savjetodavni postupak, osim ako je u toj uredbi predviđeno drukčije. Zbog mogućeg znatnog učinka pomoći veće od 90 milijuna EUR za iznose koji prelaze taj prag prikladno je provesti postupak ispitivanjakako je utvrđeno Uredbom (EU) br. 182/2011. S obzirom na iznos makrofinancijske pomoći Unije Moldovi, postupak ispitivanja trebao bi se primjenjivati na donošenje memoranduma o razumijevanju te na smanjenje, suspenziju ili ukidanje te pomoći,

               DONIJELI SU OVU ODLUKU:

            Članak 1.

               1.   Unija Moldovi stavlja na raspolaganje makrofinancijsku pomoć u maksimalnom iznosu od 150 milijuna EUR („makrofinancijska pomoć Unije”) radi potpore gospodarskoj stabilizaciji i opsežnom programu reformi u toj zemlji. Od tog maksimalnog iznosa, do 120 milijuna EUR dodjeljuje se u obliku zajmova, a do 30 milijuna EUR u obliku bespovratnih sredstava. Dodjela makrofinancijske pomoći Unije podliježe odobrenju proračuna Unije za relevantnu godinu od strane Europskog parlamenta i Vijeća. Ta pomoć doprinosi pokrivanju potreba platne bilance Moldove kao što je određeno programom MMF-a.

               2.   Radi financiranja zajmovne komponente makrofinancijske pomoći Unije Komisija je ovlaštena u ime Unije pozajmiti potrebna sredstva na tržištima kapitala ili od financijskih institucija i dodijeliti ih Moldovi u obliku zajma. Prosječno dospijeće zajma iznosi najviše 15 godina.

               3.   Dodjelom makrofinancijske pomoći Unije upravlja Komisija u skladu sa sporazumima i dogovorima postignutima između MMF-a i Moldove te s glavnim načelima i ciljevima gospodarskih reformi navedenima u Sporazumu o pridruživanju, uključujući DCFTA-u, koji je dogovoren u okviru EPS-a.
               Komisija redovito obavješćuje Europski parlament i Vijeće o razvoju događaja u pogledu makrofinancijske pomoći Unije, među ostalim o isplatama te pomoći, te pravovremeno dostavlja tim institucijama relevantne dokumente.

               4.   Makrofinancijska pomoć Unije stavlja se na raspolaganje na razdoblje od dvije i pol godine, počevši od prvog dana nakon stupanja na snagu Memoranduma o razumijevanju iz članka 3. stavka 1.

               5.   Ako se potrebe Moldove za financiranjem tijekom razdoblja isplate makrofinancijske pomoći Unije znatno smanje u usporedbi s prvotnim predviđanjima, Komisija, u skladu s postupkom ispitivanja iz članka 7. stavka 2., smanjuje iznos pomoći ili tu pomoć suspendira ili ukida.

            Članak 2.

               1.   Preduvjet za odobravanje makrofinancijske pomoći Unije jest da Moldova poštuje učinkovite demokratske mehanizme, uključujući višestranački parlamentarni sustav, kao i vladavinu prava te jamči poštovanje ljudskih prava.

               2.   Komisija i ESVD prate ispunjavanje preduvjeta iz stavka 1. tijekom cijelog trajanja makrofinancijske pomoći Unije.

               3.   Stavci 1. i 2. ovog članka primjenjuju se u skladu s Odlukom Vijeća 2010/427/EU (6).

            Članak 3.

               1.   Komisija se, u skladu s postupkom ispitivanja iz članka 7. stavka 2., dogovara s moldavskim vlastima o jasno određenim uvjetima gospodarske politike i financijskim uvjetima, s naglaskom na strukturnim reformama i dobrim javnim financijama, kojima treba podlijegati makrofinancijska pomoć Unije. Ti se uvjeti gospodarske politike i financijski uvjeti utvrđuju u Memorandumu o razumijevanju, u kojem se navodi rok za ispunjenje tih uvjeta. Ti uvjeti gospodarske politike i financijski uvjeti utvrđeni u Memorandumu o razumijevanju u skladu su sa sporazumima ili dogovorima iz članka 1. stavka 3., uključujući programe makroekonomske prilagodbe i strukturnih reformi koje Moldova provodi uz potporu MMF-a.

               2.   Uvjetima iz stavka 1. posebno se nastoji povećati učinkovitost, transparentnost i odgovornost sustava upravljanja javnim financijama u Moldovi, među ostalim i za korištenje makrofinancijske pomoći Unije. Pri oblikovanju mjera politike također se na odgovarajući način uzima u obzir napredak u području uzajamnog otvaranja tržišta, razvoj uređene i poštene trgovine, kao i drugi prioriteti u kontekstu vanjske politike Unije. Komisija redovito prati napredak u ostvarenju tih ciljeva.

               3.   Pojedinosti o financijskim uvjetima makrofinancijske pomoći Unije utvrđuju se sporazumom o zajmu i sporazumom o dodjeli bespovratnih sredstava koje trebaju sklopiti Komisija i Moldova.

               4.   Komisija redovito provjerava jesu li uvjeti iz članka 4. stavka 3. i dalje ispunjeni, među ostalim i jesu li gospodarske politike Moldove u skladu s ciljevima makrofinancijske pomoći Unije. Za potrebe te provjere Komisija blisko surađuje s MMF-om i Svjetskom bankom te, prema potrebi, s Europskim parlamentom i Vijećem.

            Članak 4.

               1.   Podložno uvjetima iz stavka 3., Komisija stavlja na raspolaganje makrofinancijsku pomoć Unije u tri obroka, pri čemu se svaki sastoji od zajma i bespovratnih sredstava. Iznos svakog obroka utvrđuje se u Memorandumu o razumijevanju.

               2.   Za iznose makrofinancijske pomoći Unije u obliku zajmova formiraju se, prema potrebi, rezervacije u skladu s Uredbom (EU) 2021/947.

               3.   Komisija odlučuje o isplati obrokâ podložno ispunjenju svih sljedećih uvjeta:

                           (a)

                           preduvjet utvrđen u članku 2. stavku 1.;

                           (b)

                           stalni zadovoljavajući rezultati provedbe programa politike koji sadržava snažne mjere prilagodbe i mjere strukturne reforme potpomognute nepreventivnim kreditnim aranžmanom s MMF-om;

                           (c)

                           zadovoljavajuća provedba uvjeta gospodarske politike i financijskih uvjeta dogovorenih u Memorandumu o razumijevanju.

               4.   Drugi se obrok, u načelu, isplaćuje najranije tri mjeseca nakon isplate prvog obroka. Treći se obrok, u načelu, isplaćuje najranije tri mjeseca nakon isplate drugog obroka.

               5.   Ako uvjeti iz stavka 3. nisu ispunjeni, Komisija privremeno suspendira ili ukida isplatu makrofinancijske pomoći Unije. U takvim slučajevima Komisija obavješćuje Europski parlament i Vijeće o razlozima te suspenzije ili ukidanja.

               6.   Makrofinancijska pomoć Unije isplaćuje se Narodnoj banci Moldove. Podložno dogovorenim odredbama utvrđenima u memorandumu o razumijevanju, uključujući potvrdu preostalih potreba za proračunskim financiranjem, sredstva Unije mogu se prenijeti moldavskom ministarstvu financija kao krajnjem korisniku.

            Članak 5.

               1.   Operacije uzimanja i davanja zajmova povezane sa zajmovnom komponentom makrofinancijske pomoći Unije izvršavaju se u eurima s istim datumom valute i ne smiju prouzročiti promjenu dospijeća za Uniju niti smiju izložiti Uniju valutnim ili kamatnim rizicima ili bilo kakvom drugom komercijalnom riziku.

               2.   Ako okolnosti to dopuštaju i ako Moldova to zatraži, Komisija može poduzeti potrebne korake kako bi osigurala da se u uvjete zajma uključi odredba o prijevremenoj otplati i da se ona podudara s odgovarajućom odredbom uvjeta za operacije uzimanja zajma.

               3.   Ako okolnosti dopuštaju poboljšanje kamatne stope na zajam i ako Moldova to zatraži, Komisija može odlučiti refinancirati cijelo prvotno uzimanje zajma ili jedan njegov dio ili može restrukturirati odgovarajuće financijske uvjete. Operacije refinanciranja ili restrukturiranja provode se u skladu sa stavcima 1. i 4. i ne smiju imati za posljedicu produženje dospijeća dotičnog uzimanja zajma ili povećanje iznosa glavnice nepodmirene na datum refinanciranja ili restrukturiranja.

               4.   Sve troškove koji su nastali za Uniju, a koji se odnose na operacije uzimanja i davanja zajmova u skladu s ovom Odlukom, snosi Moldova.

               5.   Komisija obavješćuje Europski parlament i Vijeće o razvoju događaja u vezi s operacijama iz stavaka 2. i 3.

            Članak 6.

               1.   Makrofinancijska pomoć Unije provodi se u skladu s Uredbom (EU, Euratom) 2018/1046 Europskog parlamenta i Vijeća (7).

               2.   Makrofinancijska pomoć Unije provodi se u okviru izravnog upravljanja.

               3.   Sporazum o zajmu i sporazum o dodjeli bespovratnih sredstava koji se trebaju usuglasiti s moldavskim vlastima sadržavaju sve sljedeće odredbe kojima se:

                           (a)

                           osigurava da Moldova redovito provjerava jesu li financijska sredstva odobrena iz općeg proračuna Unije pravilno iskorištena, poduzima odgovarajuće mjere radi sprečavanja nepravilnosti i prijevara te, prema potrebi, pokreće pravne postupke radi osiguravanja povrata svih sredstava isplaćenih na temelju ove Odluke koja nisu pravilno iskorištena;

                           (b)

                           osigurava zaštita financijskih interesa Unije, posebno utvrđivanjem posebnih mjera u vezi sa sprečavanjem i suzbijanjem prijevara, korupcije i svih drugih nepravilnosti koje utječu na makrofinancijsku pomoć Unije, u skladu s uredbama Vijeća (EZ, Euratom) br. 2988/95 (8), (Euratom, EZ) br. 2185/96 (9), Uredbom (EU, Euratom) br. 883/2013 Europskog parlamenta i Vijeća (10) te, za države članice koje sudjeluju u pojačanoj suradnji u vezi s Uredom europskog javnog tužitelja, također u skladu s Uredbom Vijeća (EU) 2017/1939 (11);

                           (c)

                           Europski ured za borbu protiv prijevara izričito ovlašćuje za provedbu istraga, uključujući provjere i inspekcije na terenu;

                           (d)

                           Komisiju ili njezine predstavnike izričito ovlašćuje za provedbu istraga, uključujući provjere i inspekcije na terenu;

                           (e)

                           Komisiju i Revizorski sud izričito ovlašćuje za provođenje revizija tijekom i nakon razdoblja dostupnosti makrofinancijske pomoći Unije, uključujući revizije dokumentacije te revizije na terenu, poput operativnih procjena;

                           (f)

                           osigurava da Unija ima pravo na prijevremenu otplatu zajma ili puni povrat bespovratnih sredstava ako se utvrdi, u vezi s upravljanjem makrofinancijskom pomoći Unije, da je Moldova sudjelovala u bilo kojoj radnji prijevare ili korupcije ili u nekoj drugoj nezakonitoj aktivnosti koja šteti financijskim interesima Unije;

                           (g)

                           osigurava da sve troškove koji su nastali za Uniju, a koji se odnose na operacije uzimanja i davanja zajmova u skladu s ovom Odlukom, snosi Moldova.

               4.   Prije provedbe makrofinancijske pomoći Unije Komisija s pomoću operativne procjene ocjenjuje kvalitetu moldavskih financijskih propisa, administrativne postupke te mehanizme unutarnje i vanjske kontrole koji su relevantni za takvu pomoć.

            Članak 7.

               1.   Komisiji pomaže odbor. Navedeni odbor je odbor u smislu Uredbe (EU) br. 182/2011.

               2.   Pri upućivanju na ovaj stavak primjenjuje se članak 5. Uredbe (EU) br. 182/2011.

            Članak 8.

               1.   Komisija do 30. lipnja svake godine Europskom parlamentu i Vijeću podnosi izvješće o provedbi ove Odluke u prethodnoj godini, zajedno s evaluacijom te provedbe. U tom izvješću se:

                           (a)

                           ocjenjuje napredak u provedbi makrofinancijske pomoći Unije;

                           (b)

                           procjenjuju gospodarsko stanje i izgledi Moldove, kao i napredak u provedbi mjera politike iz članka 3. stavka 1.;

                           (c)

                           navodi poveznica između uvjeta gospodarske politike utvrđenih u Memorandumu o razumijevanju, trenutačne gospodarske i fiskalne uspješnosti Moldove te odluka Komisije o isplati obroka makrofinancijske pomoći Unije.

               2.   Najkasnije dvije godine nakon isteka razdoblja dostupnosti iz članka 1. stavka 4. Komisija podnosi Europskom parlamentu i Vijeću izvješće o ex post evaluaciji u kojem se procjenjuju rezultati i učinkovitost isplaćene makrofinancijske pomoći Unije te opseg u kojem se njome doprinijelo ciljevima pomoći.

            Članak 9.
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Strasbourgu 6. travnja 2022.

                  Za Europski parlament

                  Predsjednica

               R. METSOLA

                  Za Vijeće

                  Predsjednik

               C. BEAUNE

            (1)  Stajalište Europskog parlamenta od 24. ožujka 2022. (još nije objavljeno u Službenom listu) i odluka Vijeća od 4. travnja 2022.

            (2)  SL L 260, 30.8.2014., str. 4.

            (3)  Odluka (EU) 2020/701 Europskog parlamenta i Vijeća od 25. svibnja 2020. o pružanju makrofinancijske pomoći partnerima u procesu proširenja i partnerima u susjedstvu u kontekstu krize uzrokovane pandemijom bolesti COVID-19 (SL L 165, 27.5.2020., str. 31.).

            (4)  Uredba (EU) 2021/947 Europskog parlamenta i Vijeća od 9. lipnja 2021. o uspostavi Instrumenta za susjedstvo, razvoj i međunarodnu suradnju – Globalna Europa, izmjeni i stavljanju izvan snage Odluke br. 466/2014/EU Europskog parlamenta i Vijeća te stavljanju izvan snage Uredbe (EU) 2017/1601 Europskog parlamenta i Vijeća i Uredbe Vijeća (EZ, Euratom) br. 480/2009 (SL L 209, 14.6.2021., str. 1.).

            (5)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

            (6)  Odluka Vijeća 2010/427/EU od 26. srpnja 2010. o utvrđivanju ustroja i rada Europske službe za vanjsko djelovanje (SL L 201, 3.8.2010., str. 30.).

            (7)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (8)  Uredba Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (SL L 312, 23.12.1995., str. 1.).

            (9)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).

            (10)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

            (11)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).


title: Odluka Vijeća (EU) 2022/568 od 4. travnja 2022. o stajalištu koje treba zauzeti u ime Europske unije u okviru Posebnog odbora za carine i olakšavanje trgovine osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Posebnog odbora za carine i olakšavanje trgovine

text:
                  8.4.2022

                  HR

                  Službeni list Europske unije

                  L 109/52

         ODLUKA VIJEĆA (EU) 2022/568
         od 4. travnja 2022.
         o stajalištu koje treba zauzeti u ime Europske unije u okviru Posebnog odbora za carine i olakšavanje trgovine osnovanog Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Posebnog odbora za carine i olakšavanje trgovine
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija i njezine države članice potpisale su 10. lipnja 2016. Sporazum o gospodarskom partnerstvu između Europske unije i njezinih država članica, s jedne strane, i država SADC EGP-a, s druge strane (1) („Sporazum”). Sporazum se privremeno primjenjuje od 10. listopada 2016. između Unije i njezinih država članica, s jedne strane, i Bocvane, Lesota, Namibije, Esvatinija i Južne Afrike, s druge strane, te od 4. veljače 2018. između Unije i njezinih država članica, s jedne strane, i Mozambika, s druge strane.

                     (2)

                     Posebni odbor za carine i olakšavanje trgovine osnovan je člankom 50. stavkom 1. Sporazuma.

                     (3)

                     Na temelju članka 50. stavka 2. točke (f) Sporazuma Posebni odbor za carine i olakšavanje trgovine utvrđuje svoj poslovnik.

                     (4)

                     Primjereno je utvrditi stajalište koje treba zauzeti u ime Unije u okviru Posebnog odbora za carine i olakšavanje trgovine jer će odluka o donošenju njegova poslovnika imati pravne učinke za Uniju.

                     (5)

                     Stajalište Unije u okviru Posebnog odbora za carine i olakšavanje trgovine u pogledu donošenja njegova poslovnika trebalo bi se temeljiti na nacrtu odluke tog odbora priloženom ovoj Odluci,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Posebnog odbora za carine i olakšavanje trgovine osnovanog člankom 50. Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja njegova poslovnika temelji se na nacrtu odluke tog odbora priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 4. travnja 2022.

                  Za Vijeće

                  Predsjednica

               R. BACHELOT-NARQUIN

            (1)  SL L 250, 16.9.2016., str. 3.

            Nacrt
            ODLUKA br. [...] POSEBNOG ODBORA ZA CARINE I OLAKŠAVANJE TRGOVINE
            od …
            o njegovu poslovniku
            POSEBNI ODBOR ZA CARINE I OLAKŠAVANJE TRGOVINE,
            uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), potpisan u Kasaneu 10. lipnja 2016., a posebno njegov članak 50. stavak 2. točku (f),
            DONIO JE OVU ODLUKU:
            Utvrđuje se poslovnik Posebnog odbora za carine i olakšavanje trgovine kako je naveden u Prilogu.
            Ova Odluka stupa na snagu ... .

               Sastavljeno u …

            PRILOG

               POSLOVNIK POSEBNOG ODBORA ZA CARINE I OLAKŠAVANJE TRGOVINE

               POGLAVLJE I.

                  Ustroj

               Članak 1.
               Sastav i predsjednik

                  1.   Posebni odbor za carine i olakšavanje trgovine osnovan u skladu s člankom 50. Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), obavlja svoje dužnosti kako je predviđeno u članku 50. Sporazuma.

                  2.   Upućivanje na „stranke” u ovom poslovniku u skladu je s definicijom predviđenom u članku 104. Sporazuma.

                  3.   Kako je predviđeno u članku 50. stavku 1. Sporazuma, Posebni odbor za carine i olakšavanje trgovine sastavljen je od predstavnika stranaka.

                  4.   Kako je predviđeno u članku 50. stavku 4. Sporazuma, Posebnim odborom za carine i olakšavanje trgovine naizmjence predsjedaju dužnosnik Europske komisije i dužnosnik država SADC SGP-a. Prvim sastankom Posebnog odbora za carine i olakšavanje trgovine supredsjedaju dužnosnik Europske komisije i dužnosnik država SADC SGP-a.

                  5.   Mandat prvog predsjedanja počinje na dan prvog sastanka Posebnog odbora za carine i olakšavanje trgovine i završava 31. prosinca iste godine.

               Članak 2.
               Sastanci

                  1.   Posebni odbor za carine i olakšavanje trgovine sastaje se jedanput godišnje ili na zahtjev jedne od stranaka. Sastanci se naizmjence održavaju u Bruxellesu ili na državnom području jedne od država SADC SGP-a osim ako se stranke dogovore drukčije.

                  2.   Osim ako se stranke dogovore drukčije, sastanke Posebnog odbora za carine i olakšavanje trgovine saziva stranka koja predsjeda odborom, nakon savjetovanja s drugom strankom.

               Članak 3.
               Promatrači
               Posebni odbor za carine i olakšavanje trgovine može odlučiti pozvati promatrače na ad hoc osnovi i odrediti koje će točke dnevnog reda biti otvorene za te promatrače.

               Članak 4.
               Tajništvo

                  1.   Stranka koja je domaćin sastanka Posebnog odbora za carine i olakšavanje trgovine djeluje kao tajništvo.

                  2.   Kad se sastanak održava elektroničkim putem, stranka koja predsjeda odborom djeluje kao tajništvo.

               POGLAVLJE II.

                  Način rada

               Članak 5.
               Dokumenti
               Ako se vijećanja Posebnog odbora za carine i olakšavanje trgovine temelje na pisanim popratnim dokumentima, takvi se dokumenti označavaju brojevima i tajništvo Posebnog odbora za carine i olakšavanje trgovine šalje ih dalje kao dokumente Posebnog odbora za carine i olakšavanje trgovine.

               Članak 6.
               Obavješćivanje i dnevni red sastanaka

                  1.   Tajništvo obavješćuje stranke o sazivanju sastanka i od njih zahtijeva da pošalju doprinose u vezi s dnevnim redom najkasnije 30 dana prije sastanka. Ako je riječ o hitnom slučaju i/ili nepredviđenim okolnostima koje je potrebno razmotriti, sastanak se može sazvati u kratkom roku.

                  2.   Tajništvo Posebnog odbora za carine i olakšavanje trgovine sastavlja privremeni dnevni red za svaki sastanak. Ono privremeni dnevni red šalje predsjedniku i članovima Posebnog odbora za carine i olakšavanje trgovine najkasnije 14 dana prije početka sastanka.

                  3.   Privremeni dnevni red obuhvaća točke čije je uključivanje u dnevni red od tajništva Posebnog odbora za carine i olakšavanje trgovine zatražila jedna od stranaka.

                  4.   Posebni odbor za carine i olakšavanje trgovine donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore.

                  5.   Predsjednik Posebnog odbora za carine i olakšavanje trgovine može uz suglasnost svih stranaka pozvati stručnjake da prisustvuju sastancima odbora kako bi pružili informacije o određenim temama.

               Članak 7.
               Izvješće sa sastanka
               Osim ako se stranke dogovore drukčije, izvješće sa svakog sastanka sastavlja tajništvo Posebnog odbora za carine i olakšavanje trgovine te se ono donosi na kraju svakog sastanka.

               Članak 8.
               Odluke i preporuke

                  1.   Posebni odbor za carine i olakšavanje trgovine donosi odluke ili preporuke konsenzusom u slučajevima predviđenima u Sporazumu ili ako mu je tu ovlast delegiralo Zajedničko vijeće ili Odbor za trgovinu i razvoj.

                  2.   Ako je Posebni odbor za carine i olakšavanje trgovine na temelju Sporazuma ovlašten donositi odluke ili preporuke ili ako mu je tu ovlast delegiralo Zajedničko vijeće ili Odbor za trgovinu i razvoj, takvi se akti u izvješću sa sastanaka nazivaju „odluka” odnosno „preporuka”. Tajništvo Posebnog odbora za carine i olakšavanje trgovine svaku odobrenu odluku ili preporuku označuje serijskim brojem i datumom donošenja te navodi opis njezina predmeta. U svakoj odluci ili preporuci predviđen je datum njezina stupanja na snagu.

                  3.   Ako država SADC SGP-a nije prisutna, tajništvo priopćuje odluke i/ili preporuke sa sastanka članici koja nije mogla prisustvovati sastanku. Država SADC SGP-a dostavlja pisani odgovor u roku od 10 kalendarskih dana od slanja odluka i/ili preporuka i u njemu navodi odluke i/ili preporuke s kojima nije suglasna te razloge svoje nesuglasnosti. Ako se prethodno spomenuti pisani odgovor ne dostavi u roku od 10 kalendarskih dana, odluke i/ili preporuke smatraju se donesenima. Ako država SADC SGP-a koja nije prisustvovala sastanku nije suglasna s odlukama i/ili preporukama, primjenjuje se postupak iz stavka 4.

                  4.   U razdoblju između sastanaka Posebni odbor za carine i olakšavanje trgovine može donositi odluke i preporuke pisanim postupkom ako se obje stranke tako dogovore. Pisani postupak sastoji se od razmjene nota između predstavnika stranaka.

                  5.   Vjerodostojnost odluka i preporuka koje je donio Posebni odbor za carine i olakšavanje trgovine potvrđuje se tako da njihovu vjerodostojnu presliku potpišu predstavnik Europske unije i predstavnik država SADC SGP-a.

               Članak 9.
               Pristup javnosti

                  1.   Sastanci Posebnog odbora za carine i olakšavanje trgovine nisu otvoreni za javnost osim ako se odluči drukčije.

                  2.   Svaka stranka može odlučiti objaviti odluke i preporuke Posebnog odbora za carine i olakšavanje trgovine.

               POGLAVLJE III.

                  Završne odredbe

               Članak 10.
               Troškovi

                  1.   Svaka stranka snosi svoje troškove osoblja, putovanja i dnevnica te poštanske i telekomunikacijske troškove koji nastanu u vezi sa sudjelovanjem na sastancima Posebnog odbora za carine i olakšavanje trgovine.

                  2.   Troškove povezane s organizacijom sastanaka, pružanjem usluga usmenog prevođenja i umnožavanjem dokumenata snosi stranka koja je domaćin sastanka.

               Članak 11.
               Izmjena poslovnika
               Ovaj se poslovnik može izmijeniti u pisanom obliku odlukom Posebnog odbora za carine i olakšavanje trgovine u skladu s člankom 8.


title: Odluka Vijeća (ZVSP) 2022/574 od 7. travnja 2022. o izmjeni Odluke (ZVSP) 2017/809 o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke

text:
                  8.4.2022

                  HR

                  Službeni list Europske unije

                  L 109/67

         ODLUKA VIJEĆA (ZVSP) 2022/574
         od 7. travnja 2022.
         o izmjeni Odluke (ZVSP) 2017/809 o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 11. svibnja 2017. donijelo Odluku (ZVSP) 2017/809 (1) kojom je za projekte iz njezina članka 1. predviđeno provedbeno razdoblje od 36 mjeseci od datuma sklapanja sporazuma o financiranju iz članka 3. stavka 3. te odluke.

                     (2)

                     Vijeće je 16. lipnja 2020. donijelo Odluku (ZVSP) 2020/795 (2) o izmjeni Odluke (ZVSP) 2017/809 o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstava njegove isporuke, produljujući tako razdoblje provedbe Odluke do 10. kolovoza 2021.

                     (3)

                     Vijeće je 21. lipnja 2021. donijelo Odluku (ZVSP) 2021/1025 (3) o izmjeni Odluke (ZVSP) 2017/809 o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstava njegove isporuke, produljujući tako razdoblje provedbe Odluke do 25. travnja 2022.

                     (4)

                     Ured Ujedinjenih naroda za poslove razoružanja (UNODA), koji je odgovoran za tehničku provedbu projekata iz članka 1. Odluke (ZVSP) 2017/809, zatražio je 15. veljače 2022. daljnje produljenje razdoblja provedbe te odluke u trajanju od deset mjeseci. Zatraženim bi se produljenjem UNODA-i omogućilo da nastavi pružati pomoć državama članicama Ujedinjenih naroda koje provode Rezoluciju Vijeća sigurnosti Ujedinjenih naroda 1540 (2004) („RVSUN 1540”), dodatno doprinese sveobuhvatnom preispitivanju koje je u tijeku, nastavi pružati pomoć Odboru Vijeća sigurnosti Ujedinjenih naroda uspostavljenom RVSUN-om 1540 do kraja njegova mandata koji je produljen do 30. studenoga 2022. te ublaži gubitke nastale zbog projekata koji nisu provedeni uslijed pandemije bolesti COVID-19.

                     (5)

                     Nastavak projekata iz članka 1. Odluke (ZVSP) 2017/809 nema nikakvog utjecaja na financijska sredstva do 25. veljače 2023.

                     (6)

                     Odluku (ZVSP) 2017/809 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 5. Odluke Vijeća (ZVSP) 2017/809 stavak 2. zamjenjuje se sljedećim:

                  „2.   Ova Odluka prestaje važiti 25. veljače 2023.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 7. travnja 2022.

                  Za Vijeće

                  Predsjednik

               J. DENORMANDIE

            (1)  Odluka Vijeća (ZVSP) 2017/809 od 11. svibnja 2017. o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke (SL L 121, 12.5.2017., str. 39.).

            (2)  Odluka Vijeća (ZVSP) 2020/795 od 16. lipnja 2020. o izmjeni Odluke (ZVSP) 2017/809 o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstava njegove isporuke (SL L 193, 17.6.2020., str. 14.).

            (3)  Odluka Vijeća (ZVSP) 2021/1025 od 21. lipnja 2021. o izmjeni Odluke (ZVSP) 2017/809 o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstava njegove isporuke (SL L 224, 24.6.2021., str. 22.).